P8_TA(2017)0451

Il-ġlieda kontra l-inugwaljanzi bħala xprun biex tingħata spinta lit-tkabbir u l-ħolqien tal-impjiegi

Riżoluzzjoni tal-Parlament Ewropew tas-16 ta' Novembru 2017 dwar il-ġlieda kontra l-inugwaljanzi bħala xprun biex tingħata spinta lit-tkabbir u l-ħolqien tal-impjiegi (2016/2269(INI))

(2018/C 356/15)

Il-Parlament Ewropew,

— wara li kkunsidra l-Artikolu 3 tat-Trattat dwar Unjoni Ewropea,

— wara li kkunsidra t-Trattat dwar il-Funzjonament tal-Unjoni Ewropea (TFUE), u b'mod partikolari l-Artikolu 9 tiegħu,

— wara li kkunsidra l-Karta Soċjali Ewropea riveduta,

— wara li kkunsidra l-pubblikazzjoni tal-Kummissjoni tal-2015 bit-titolu “EU Employment and Social Situation – Quarterly Review September 2015” (Is-Sitwazzjoni Soċjali u tal-Impjiegi fl-UE – Rieżami Trimestrali Settembru 2015),

— wara li kkunsidra l-komunikazzjoni tal-Kummissjoni tal-5 ta' Marzu 2014 bit-titolu “Evalwazzjoni tal-istrateġija tal-Ewropa 2020 għal tkabbir intelliġenti, sostenibbli u inklussiv” (COM(2014)0130),

— wara li kkunsidra r-rapport tal-Kummisjoni bit-titolu “Employment and Social Developments in Europe 2012” (L-Impjieg u l-Iżviluppi Soċjali fl-Ewropa 2012),

— wara li kkunsidra l-Pakkett ta' Investiment Soċjali tal-Kummissjoni tal-20 ta' Frar 2013, inkluża r-rakkomandazzjoni 2013/112/UE bit-titolu “L-investiment fit-tfal: niksru ċ-ċiklu tal-iżvantaġġ”,

— wara li kkunsidra l-komunikazzjoni tal-Kummissjoni tas-16 ta' Diċembru 2010 bit-titolu “Il-Pjattaforma Ewropea kontra l-Faqar u l-Esklużjoni Soċjali: Qafas Ewropew għall-koeżjoni soċjali u territorjali” (COM(2010)0758),

— wara li kkunsidra l-komunikazzjoni tal-Kummissjoni tat-3 ta' Marzu 2010 bit-titolu “Ewropa 2020: Strateġija għal tkabbir intelliġenti, sostenibbli u inklussiv” (COM(2010)2020), kif ukoll ir-riżoluzzjoni tiegħu tas-16 ta' Ġunju 2010 dwar l-UE 2020 (1),

— wara li kkunsidra r-riżoluzzjoni tiegħu tal-14 ta' Ġunju 2017 dwar il-ħtieġa ta' strateġija tal-UE biex titwaqqaf u tiġi evitata d-differenza bejn il-pensjonijiet tan-nisa u tal-irġiel (2);

— wara li kkunsidra r-riżoluzzjoni tiegħu tal-14 ta' Marzu 2017 dwar l-ugwaljanza bejn in-nisa u l-irġiel fl-Unjoni Ewropea 2014-2015 (3),

— wara li kkunsidra r-riżoluzzjoni tiegħu tad-19 ta' Jannar 2017 dwar Pilastru Ewropew tad-Drittijiet Soċjali (4),

— wara li kkunsidra r-rakkomandazzjoni tiegħu tas-7 ta' Lulju 2016 lill-Kunsill dwar il-71 sessjoni tal-Assemblea Ġenerali tan-Nazzjonijiet Uniti (5),

— wara li kkunsidra r-riżoluzzjoni tiegħu tal-14 ta' April 2016 dwar l-ilħuq tal-mira tal-ġlieda kontra l-faqar fid-dawl tal-ispejjeż li qed jiżdiedu għall-familji (6),

— wara li kkunsidra r-riżoluzzjoni tiegħu tal-24 ta' Novembru 2015 dwar it-tnaqqis tal-inugwaljanzi b'enfasi speċjali fuq il-faqar fost it-tfal (7),

— wara li kkunsidra r-riżoluzzjoni tiegħu tas-16 ta' Jannar 2014 dwar strateġija tal-UE għall-persuni mingħajr dar (8),

— wara li kkunsidra r-riżoluzzjoni tiegħu tal-4 ta' Lulju 2013 dwar l-impatt tal-kriżi fuq l-aċċess għall-kura tal-gruppi vulnerabbli (9),

— wara li kkunsidra r-riżoluzzjoni tiegħu tat-12 ta' Ġunju 2013 dwar il-Komunikazzjoni tal-Kummissjoni dwar “Lejn Investiment Soċjali għat-Tkabbir u l-Koeżjoni – inkluża l-implimentazzjoni tal-Fond Soċjali Ewropew 2014-2020” (10),

— wara li kkunsidra r-riżoluzzjoni tiegħu tal-15 ta' Novembru 2011 dwar il-Pjattaforma Ewropea kontra l-faqar u l-esklużjoni soċjali (11),

— wara li kkunsidra r-riżoluzzjoni tiegħu tat-8 ta' Marzu 2011 dwar l-aspett tal-faqar tan-nisa fl-Unjoni Ewropea (12),

— wara li kkunsidra r-riżoluzzjoni tiegħu tat-8 ta' Marzu 2011 dwar it-tnaqqis tal-inugwaljanzi fis-settur tas-saħħa fl-UE (13),

— wara li kkunsidra r-riżoluzzjoni tiegħu tal-20 ta' Ottubru 2010 dwar ir-rwol tad-dħul minimu fil-ġlieda kontra l-faqar u l-promozzjoni ta' soċjetà inklużiva fl-Ewropa (14),

— wara li kkunsidra r-riżoluzzjoni tiegħu tad-9 ta' Ottubru 2008 dwar il-promozzjoni tal-inklużjoni soċjali u l-ġlieda kontra l-faqar, inkluż il-faqar fost it-tfal, fl-UE (15),

— wara li kkunsidra l-mistoqsija għal tweġiba orali O-000047/2016 – B8-0369/2016 dwar l-indirizzar tal-inugwaljanzi sabiex tingħata spinta lit-tkabbir ekonomiku inklużiv u sostenibbli fl-UE,

— wara li kkunsidra l-opinjoni tal-Kumitat Ekonomiku u Soċjali Ewropew tal-10 ta' Diċembru 2013 dwar “Introjtu minimu Ewropew u indikaturi tal-faqar” (16),

— wara li kkunsidra l-opinjoni tal-Kumitat Ekonomiku u Soċjali Ewropew tal-15 ta' Ġunju 2011 dwar “Il-Pjattaforma Ewropea kontra l-Faqar u l-Esklużjoni Soċjali: qafas Ewropew għall-Koeżjoni Soċjali u Territorjali” (17),

— wara li kkunsidra l-opinjoni tal-Kumitat Ekonomiku u Soċjali Ewropew tat-30 ta' Settembru 2009 bit-titolu “Ix-xogħol u l-faqar: lejn l-approċċ olistiku meħtieġ” (18),

— wara li kkunsidra l-opinjoni tal-Kumitat tar-Reġjuni tal-31 ta' Marzu 2011 dwar “Il-pjattaforma Ewropea kontra l-Faqar u l-Esklużjoni Soċjali” (19),

— wara li kkunsidra r-rapport annwali tal-10 ta' Marzu 2015 tal-Kumitat tal-Protezzjoni Soċjali bit-titolu “Social situation in the European Union (2014)” (20) (Is-sitwazzjoni soċjali fl-Unjoni Ewropea (2014)),

— wara li kkunsidra l-opinjoni tal-Kumitat tal-Protezzjoni Soċjali tal-15 ta' Frar 2011 bit-titolu “Il-Pjattaforma Ewropea kontra l-Faqar u l-Esklużjoni Soċjali: Inizjattiva Ewlenija tal-Istrateġija Ewropa 2020” (21),

— wara li kkunsidra r-rapport tal-Eurofound dwar “Third European Quality of Life Survey – Quality of life in Europe: Impacts of the crisis” (It-Tielet Stħarriġ Ewropew dwar il-Kwalità tal-Ħajja – Il-kwalità tal-ħajja fl-Ewropa: L-impatti tal-kriżi),

— wara li kkunsidra r-rapport tal-Eurofound dwar “Third European Quality of Life Survey – Quality of life in Europe: Impacts of the crisis” (It-Tielet Stħarriġ Ewropew dwar il-Kwalità tal-Ħajja – Il-kwalità tal-ħajja fl-Ewropa: L-inugwaljanzi soċjali),

— wara li kkunsidra r-rapport tal-Eurofound “Income inequalities and employment patterns in Europe before and after the great Recession” (L-inugwaljanzi fl-introjtu u xejriet tal-impjiegi fl-Ewropa qabel u wara r-Reċessjoni l-Kbira),

— wara li kkunsidra r-rapport tal-Eurofound li jagħti ħarsa ġenerali “Sixth European Working Conditions Survey” (Is-Sitt Stħarriġ Ewropew dwar il-Kundizzjonijiet tax-Xogħol),

— wara li kkunsidra r-rapport tal-Eurofond “Social mobility in the EU” (Il-mobilità soċjali fl-UE),

— wara li kkunsidra r-rapport tal-Eurofound “New forms of employment” (Forom ġodda ta' impjieg),

— wara li kkunsidra l-aġġornament topiku tal-Eurofound “Posted Workers' remuneration gaps: Challenging the ‘equal treatment’ principle” (Id-distakk tar-remunerazzjoni tal-ħaddiema stazzjonati: Sfida għall-prinċipju ta' trattament ugwali) li jipprovdi ħarsa ġenerali dettaljata tal-pożizzjonijiet tal-gvernijiet u tas-sħab soċjali madwar l-Ewropa fir-rigward tal-prinċipju ta' remunerazzjoni ugwali għal xogħol ugwali,

— wara li kkunsidra r-rapport tal-Eurofound “Developments in working life in Europe: EurWORK annual review 2016” (L-Iżviluppi fil-ħajja tax-xogħol fl-Ewropa: rieżami annwali tal-EurWORK 2016), u b'mod speċifiku l-kapitlu tiegħu dwar “Pay inequalities – Evidence, debate and policies” (L-inugwaljanzi fil-pagi – Evidenza, dibattitu u politiki),

— wara li kkunsidra r-rapport tal-Eurofound “Occupational change and wage inequality: European Jobs Monitor 2017” (Il-bidliet fuq il-post tax-xogħol u l-inugwaljanza fil-pagi: Monitoraġġ tal-Impjiegi Ewropej 2017),

— wara li kkunsidra r-rapport tal-Eurofound “Women, men and working conditions in Europe” (In-nisa, l-irġiel u l-kundizzjonijet tax-xogħol fl-Ewropa),

— wara li kkunsidra l-pubblikazzjoni tal-Kummissjoni “European Economic Forecast Spring 2016” (Tbassir Ekonomiku Ewropew Rebbiegħa 2016) (22),

— wara li kkunsidra l-Aġenda tan-NU għall-Iżvilupp Sostenibbli 2030, u b'mod aktar speċifiku l-Għan ta' Żvilupp Sostenibbli Nru 10 “Reduce inequalities within and among countries” (Tnaqqis tal-inugwaljanzi fi ħdan u fost il-pajjiżi),

— wara li kkunsidra r-rapport tan-NU “World Social Situation 2007: The Employment Imperative” (Is-Sitwazzjoni Soċjali fid-Dinja 2007: L-Imperattiv tax-Xogħol),

— wara li kkunsidra r-rapport tal-OECD tal-21 ta' Mejju 2015 bit-titolu “In It Together: Why Less Inequality Benefits All” (Flimkien: Għaliex it-tnaqqis fl-inugwaljanzi huwa ta' benefiċċju għal kulħadd),

— wara li kkunsidra r-rapport tal-OECD tad-19 ta' Diċembru 2011“Divided We Stand: Why Inequality Keeps Rising” (Ninsabu mifruda: Għalfejn l-inugwaljanzi qed ikomplu jiżdiedu),

— wara li kkunsidra r-rapport tal-OECD ta' Ottubru 2008, bit-titolu “Growing Unequal?: Income Distribution and Poverty in OECD countries” (Tkabbir Inugwali?: Id-Distribuzzjoni tal-Introjtu u l-Faqar fil-pajjiżi tal-OECD),

— wara li kkunsidra n-Nota ta' Diskussjoni tal-Persunal tal-IMF tas-17 ta’ Frar 2014 bit-titolu “Redistribution, Inequality and Growth” (23) (Distribuzzjoni mill-Ġdid, Inugwaljanza u Tkabbir),

— wara li kkunsidra n-Nota ta' Diskussjoni tal-Persunal tal-IMF tat-8 ta' April 2011 bit-titolu “Inequality and Unsustainable Growth: Two Sides of the Same Coin?” (24) (Inugwaljanza u Tkabbir Mhux Sostenibbli: Żewġ Naħat tal-Istess Munita?),

— wara li kkunsidra l-pubblikazzjoni tal-ILO tat-3 ta' Ġunju 2013“World of Work Report 2013: Repairing the economic and social fabric” (Rapport dwar id-Dinja tax-Xogħol 2013: Insewwu l-fibra ekonomika u soċjali) u l-kapitolu tiegħu “Snapshot of the United States” (Ħarsa lejn l-Istati Uniti),

— wara li kkunsidra r-rapport ippubblikat f'Settembru 2014 mill-University College, Londra, bħala parti mill-proġett “DRIVERS For Health Equity” (DRIVERS favur l-ekwità fis-saħħa), bit-titolu “Final Scientific Report: Social Inequalities in early childhood health and development: a European-wide systematic review” (Rapport Xjentifiku Finali: L-inugwaljanzi soċjali fis-saħħa u l-iżvilupp bikri tat-tfal: analiżi sistematika fl-Ewropa kollha),

— wara li kkunsidra l-Artikolu 52 tar-Regoli ta' Proċedura tiegħu,

— wara li kkunsidra r-rapport tal-Kumitat għall-Impjiegi u l-Affarijiet Soċjali u l-opinjoni tal-Kumitat għall-Affarijiet Ekonomiċi u Monetarji u l-opinjoni tal-Kumitat għad-Drittijiet tan-Nisa u l-Ugwaljanza bejn is-Sessi (A8-0340/2017),

A. billi l-ugwaljanza u l-ġustizzja huma parti integrali mill-valuri Ewropej u pedament għall-mudell soċjali Ewropew, l-UE u l-Istati Membri tagħha; billi l-objettivi kemm tal-Istati Membri kif ukoll tal-UE jinkludu l-promozzjoni tal-impjieg, bil-ħsieb li jkun hemm livell għoli ta' impjieg permanenti u tiġi miġġielda l-esklużjoni.

B. billi l-inugwaljanza tista' ddgħajjef il-fiduċja soċjali u tnawwar l-appoġġ għall-istituzzjonijiet demokratiċi; billi l-miżuri biex tiġi miġġielda l-inugwaljanza jridu jissaħħu f'termini ekonomiċi, soċjali u reġjonali sabiex jiġi promoss żvilupp armonjuż madwar l-Unjoni;

C. billi l-inugwaljanza tirreferi kemm għad-diskrepanza tal-introjtu fost l-individwi kif ukoll għat-telf ta' opportunitajiet tal-individwi li jfixkel it-titjib potenzjali tal-abilitajiet u tal-ħiliet tagħhom, filwaqt li jillimita l-iżvilupp tagħhom u, konsegwentement, il-kontribut potenzjali tagħhom għas-soċjetà;

D. billi l-għeruq ta' dak li qed jikkawża t-tnaqqis fid-domanda huwa l-kriżi ekonomika u finanzjarja li ilha rampanti fiż-żona tal-euro għal aktar minn 10 snin;

E. billi l-inugwaljanza u l-qgħad irażżnu d-domanda effettiva, ifixklu l-innovazzjoni, u jistgħu jwasslu għal żieda żieda fil-fraġilità finanzjarja; billi l-inugwaljanza kbira u li qed tiżdied ixxekkel mhux biss il-progress lejn il-qerda tal-faqar, iżda anki l-isforzi favur it-tisħiħ tal-inklużjoni soċjali u tal-koeżjoni soċjali;

F. billi l-ġlieda kontra l-inugwaljanzi tista' tkun xprun biex tingħata spinta lill-ħolqien tal-impjiegi u lit-tkabbir u fl-istess ħin jitnaqqas il-faqar; billi 47,5 % tal-persuni qiegħda kollha fl-UE kienu jinsabu f'riskju ta' faqar fl-2015 (25);

G. billi l-inugwaljanzi jdgħajfu t-tkabbir u l-ħolqien ta' impjiegi ta' kwalità (26), skont istituzzjonijiet internazzjonali bħalma huma l-FMI (27) jew l-OECD (28), li ddikjaraw ukoll li l-inugwaljanzi li huma kbar wisq u li qed jiżdiedu għandhom kosti soċjali diretti, ifixklu l-mobilità soċjali u jistgħu jxekklu wkoll it-tkabbir sostenibbli, illum u fil-futur;

H. billi waħda mill-ħames miri tal-Ewropa 2020 għandha l-għan li tnaqqas b'mill-inqas 20 miljun in-numru ta' persuni fir-riskju tal-faqar u l-esklużjoni soċjali, minn 115,9 miljun fl-2008 għal mhux iktar minn 95,9 miljun sal-2020; billi fl-2015 kien hemm 117,6 miljun ruħ f'riskju ta' faqar u esklużjoni soċjali, 1,7 miljun aktar miċ-ċifra tal-2008; billi 32,2 miljun persuna b'diżabilità kienu f'riskju ta' faqar u esklużjoni soċjali fl-UE fl-2012; billi fl-2013, 26,5 miljun tifel u tifla fl-UE-28 kienu f'riskju li jispiċċaw fil-faqar jew f'esklużjoni soċjali; billi l-proporzjon tal-popolazzjoni f'riskju ta' faqar jew esklużjoni għadu fil-livell inaċċettabbilment għoli ta' 23,7 %, b'ċifri li għadhom għoljin ħafna f'xi Stati Membri; billi, barra minn hekk, il-faqar enerġetiku tant għadu kbir li għall-11 % tal-popolazzjoni tal-UE kkonċernata dan iwassal għal ċiklu ta' żvantaġġ ekonomiku (29);

I. billi ż-żieda fl-inugwaljanza, li ġabet magħa l-kriżi, affettwat b'mod partikolari lin-nisa, billi aggravat il-faqar fost in-nisa u eskludiethom dejjem iżjed mis-suq tax-xogħol; billi l-parteċipazzjoni tan-nisa fis-suq tax-xogħol jenħtieġ li tiżdied permezz tal-implimentazzjoni effiċjenti tal-leġiżlazzjoni eżistenti u komplementarja dwar l-ugwaljanza bejn in-nisa u l-irġiel u permezz tal-modernizzazzjoni tal-qafas ta' politika attwali bl-għan li jitjieb il-bilanċ bejn ix-xogħol u l-ħajja privata;

J. billi hemm korrelazzjoni pożittiva bejn l-ugwaljanza msaħħa bejn in-nisa u l-irġiel u t-tkabbir ekonomiku aktar b'saħħtu, l-inklużività, il-ħolqien tal-impjiegi u l-prosperità tan-negozji; billi t-tnaqqis tal-inugwaljanza okkupazzjonali huwa mezz mhux biss biex jinkiseb trattament ugwali iżda wkoll biex jiġu żgurati l-kompetittività u l-effiċjenza tas-suq tax-xogħol;

K. billi l-OECD tenfasizza li t-tnaqqis fl-inugwaljanza b'1 Gini jissarraf f'żieda ta' tkabbir kumulattiv ta' 0,8 % fil-ħames snin ta' wara (30).

L. billi skont il-Eurofound “xogħol atipiku” tirreferi għal relazzjonijiet ta' impjieg li ma jikkonformawx mal-mudell standard jew tipiku ta' impjieg full-time, regolari u għal żmien indeterminat ma' impjegatur uniku fuq perjodu ta' żmien twil; billi skont l-ILO, “forom mhux standard ta' impjieg” hija terminu ġenerali għal arranġamenti ta' impjieg differenti li jiddevjaw minn impjieg standard, inkluż l-impjieg temporanju, part-time u b'kuntratt ta' żero sigħat, ix-xogħol temporanju permezz ta' aġenzija u relazzjonijiet ta' impjieg oħrajn b'ħafna partijiet, kif ukoll l-impjieg moħbi u l-impjieg awtonomu dipendenti;

M. billi ż-żieda fl-inugwaljanza hija assoċjata ma' tnaqqis fil-mobilità soċjali, tnaqqis fil-kapaċitajiet umani u limiti fuq id-drittijiet u l-libertajiet fundimentali; billi r-rapport tal-Eurofound tal-2017 dwar il-mobilità soċjali fl-UE (31) jipprovdi evidenza li l-kuntest soċjali għadu jiddetermina l-opportunitajiet tal-ħajja f'ħafna Stati Membri;

N. billi t-tkabbir fl-ekonomiji tal-Istati Membri jiddependi fuq bosta fatturi; billi l-inugwaljanza li qed tiżdied jista' jkollha impatt negattiv fuq it-tkabbir; billi l-FMI identifika, fuq skala globali, relazzjoni inversa bejn is-sehem tal-introjtu li ġej mill-aħjar 20 % u t-tkabbir ekonomiku, fejn jekk is-sehem tal-introjtu tal-aħjar 20 % jiżdied b'punt perċentwali wieħed, it-tkabbir tal-PDG fil-fatt ikun 0,08 punti perċentwali aktar baxx fil-ħames snin sussegwenti; billi, għall-kuntrarju, żieda simili fis-sehem tal-introjtu tal-agħar 20 % hija assoċjata ma' tkabbir ogħla ta' 0,38 punti perċentwali;

O. billi l-inugwaljanza hija fenomenu multidimensjonali li mhux limitat biss għal kwistjonijiet monetarji iżda jikkonċerna wkoll id-differenzi fl-opportunitajiet disponibbli għall-persuni, u dan jiddependi, pereżempju, fuq is-sess, l-oriġini etnika, id-diżabilità, il-preferenzi sesswali, il-post ġeografiku jew l-età tagħhom; billi l-inugwaljanzi multipli fl-aċċess għax-xogħol u fi ħdan ix-xogħol joħolqu riskju għas-saħħa u l-benessri tal-individwi, kif ukoll għall-opportunitajiet finanzjarji tagħhom u għaldaqstant jistgħu jwasslu għal produttività baxxa;

P. billi l-kopertura mhux ugwali fil-qasam tal-protezzjoni soċjali hija analizzata fir-rapport tal-Eurofound “New Forms of Employment” (32) (Forom Ġodda ta' Impjiegi), li jinkludi enfasi fuq l-aktar forom problematiċi ta' tali impjieg minn perspettiva ta' protezzjoni soċjali, jiġifieri x-xogħol każwali, u jipprovdi eżempji ta' leġiżlazzjoni li teskludi speċifikament il-ħaddiema każwali, u ta' leġiżlazzjoni oħra li għandha l-għan li tinkludihom, tipikament permezz ta' kumpens abbażi tal-livelli limitu tal-introjtu; billi x-xogħol bil-vawċer u l-kondiviżjoni strateġika tal-impjegati huma eżempji ta' xogħol mhux standard li għandhom l-għan li jindirizzaw l-inadegwatezza tal-protezzjoni soċjali f'xogħol okkażjonali jew part-time;

Q. billi s-soċjetajiet b'inugwaljanzi ikbar fl-introjtu għandhom rati ogħla ta' problemi ta' saħħa u ta' vjolenza, riżultati iktar baxxi fil-matematika u fil-litteriżmu, rati ogħla ta' obeżità u rati ogħla ta' inkarċerazzjoni u omiċidji (33); billi fis-soċjetajiet aktar ugwali l-istat jonfoq inqas għall-benessri taċ-ċittadini;

R. billi l-inugwaljanzi matul iċ-ċiklu tal-ħajja huma riflessi f'inugwaljanzi fl-età tax-xjuħija bħalma huma l-istennija ta' ħajja f'saħħa tajba iktar baxxa, il-faqar fl-anzjanità, u d-diskrepanza tal-pensjoni skont il-ġeneru ta' kważi 40 %; billi l-istrateġiji Ewropej għall-qerda tal-faqar huma neċessarji biex jinkiseb żvilupp sostenibbli għal kulħadd;

S. billi s-sigurtà ekonomika hija fattur importanti għas-sodisfazzjon tal-bniedem;

T. billi fil-5 ta' Ottubru 2015 il-Kunsill adotta konklużjonijiet dwar ir-“Rapport dwar l-Adegwatezza tal-Pensjonijiet 2015: l-adegwatezza tal-introjtu attwali u futur fix-xjuħija fl-UE”, filwaqt li kkunsidra essenzjali li l-pensjoni pubblika jew skemi oħra ta' protezzjoni soċjali jkollhom salvagwardji xierqa għan-nisa u l-irġiel li l-opportunitajiet ta' xogħol tagħhom ma jippermettulhomx jew ma ppermettewlhomx iġemmgħu intitolamenti tal-pensjoni suffċijenti, u filwaqt li ddikjara wkoll li tali salvagwardji jinkludu b'mod partikolari pensjonijiet minimi jew dispożizzjonijiet oħra ta' introjtu minimu għall-persuni anzjani (34);

U. billi n-nuqqas ta' finanzjament suffiċjenti għall-edukazzjoni pubblika huwa kawża ewlenija tad-disparitajiet soċjali futuri u ż-żieda fl-inugwaljanzi;

V. billi bejn l-2005 u l-2015 il-koeffiċjent Gini għall-UE żdied minn 30,6 għal 31 u l-inugwaljanza fl-introjtu bejn l-ogħla u l-inqas 20 % tal-popolazzjoni żdiedet minn 4,7 għal 5,2; billi l-proporzjon ta' persuni f'riskju ta' faqar monetarju hu marbut mill-qrib mal-inugwaljanza fl-introjtu u l-faqar monetarju ilu jiżdied b'mod kostanti mill-2015; billi bejn l-2008 u l-2014 bosta Stati Membri raw żieda fl-inugwaljanza f'dak li għandu x'jaqsam mal-introjtu disponibbli tal-unitajiet domestiċi (35);

W. billi d-disparitajiet bejn u fi ħdan it-tkabbir ekonomiku tal-Istati Membri qed iwasslu għal żbilanċi ekonomiċi fi ħdan l-Unjoni; billi dawn ix-xejriet ekonomiċi inugwali ħafna ġġeneraw qgħad eċċessiv u żoni ta' faqar;

X. billi skont l-OECD (36) l-evoluzzjoni globali tal-inugwaljanzi hija konsistenti maż-żieda kostanti fl-inugwaljanzi fil-pajjiżi żviluppati sa mill-1980, indipendentement miċ-ċiklu ekonomiku (b'xi eċċezzjonijiet speċifiċi), u b'hekk il-koeffiċjent Gini għola bi tliet punti minn 0,29 għal 0,32 bejn l-1980 u l-2013, li jfisser żieda ta' 10 % fl-aħħar deċenni;

Y. billi, għalkemm il-livell ta' inugwaljanza jista' jiġi ddeterminat minn ħafna fatturi, l-istituzzjonijiet u l-awturi ta' interventi politiċi huma dawk responsabbli biex jindirizzawhom, b'mod speċjali fil-livell strutturali; billi hemm diskrepanza fl-investiment fl-UE u l-investiment pubbliku u privat huma elementi ewlenin fit-tnaqqis tal-inugwaljanza peress li jagħtu spinta lill-impjieg; billi jeħtieġ li n-nuqqasijiet strutturali jiġu indirizzati b'mod xieraq; billi l-Fond Ewropew għall-Investimenti Strateġiċi (FEIS) mistenni jiġi aġġornat bil-ħsieb li jgħin sabiex tiġi indirizzata d-diskrepanza fl-investiment;

Z. billi x-xejriet fl-inugwaljanza mhux neċessarjament jikkoinċidu max-xejriet f'forom ta' faqar assolut u estrem bħall-fenomenu tal-persuni mingħajr dar;

AA. billi l-għoti ta' appoġġ u ta' fondi adegwati għal settur tal-abitazzjoni sostenibbli u permanenti hu essenzjali għall-aċċess għall-impjieg, l-edukazzjoni u s-saħħa u għat-tisħiħ tal-integrazzjoni u l-aċċettazzjoni lokali; billi s-salvagwardja tal-abitabilità tal-viċinati u l-ġlieda kontra s-segregazzjoni huma parti importanti fis-sostenn tal-integrazzjoni u fit-tnaqqis tal-inugwaljanzi;

AB. billi skont l-Eurostat il-proporzjon tal-popolazzjoni f'riskju ta' faqar fl-UE fl-2015 kien jammonta għal 24,4 %, u jogħla għal 26,9 % fir-rigward tat-tfal;

AC. billi n-nisa huma milquta b'mod sproporzjonat mill-kriżi, u billi l-impjiegi ekoloġiċi rriżultaw iktar reżistenti għall-kriżijiet minn tipi oħra impjiegi;

AD. billi n-nisa jinsabu f'riskju ogħla ta' faqar u ta' prekarjetà;

Stabbiliment ta' koordinazzjoni politika Ewropea kontra l-inugwaljanza

1. Jafferma li l-inugwaljanzi jheddu l-ġejjieni tal-proġett Ewropew, inawru l-leġittimità tiegħu u jistgħu jagħmlu ħsara lill-fiduċja fl-UE bħala mutur tal-progress soċjali, dimensjoni tal-Unjoni li jeħtieġ li tiġi żviluppata; ifakkar li l-inugwaljanzi attwali għandhom effetti negattivi li jdgħajfu l-istabilità politika u soċjali. jenfasizza li t-trawwim ta' konverġenza 'l fuq u t-titjib tal-ħajja taċ-ċittadini Ewropej kollha jeħtieġ li jkomplu jkunu l-mutur għal integrazzjoni ulterjuri;

2. Jemmen bis-sħiħ li t-tnaqqis tal-inugwaljanzi jrid ikun waħda mill-prijoritajiet ewlenin fil-livell Ewropew, mhux biss sabiex jiġi indirizzat il-faqar jew tiġi promossa l-konverġenza, imma wkoll bħala l-prekundizzjoni għall-irkupru ekonomiku, il-ħolqien ta' impjiegi deċenti, il-koeżjoni soċjali u l-prosperità kondiviża;

3. Jenfasizza li t-tnaqqis tal-inugwaljanzi huwa essenzjali biex jiġu promossi demokraziji aktar ġusti u aktar stabbli, jiġi żgurat trattament ugwali mingħajr standards doppji, ikun hemm marġinalizzazzjoni tal-populiżmu, l-estremiżmu u l-ksenofobija, u jiġi żgurat li l-Unjoni Ewropea tkun proġett imħaddan miċ-ċittadini kollha tagħha;

4. Ifakkar lill-Kummissjoni u lill-Istati Membri li l-Unjoni Ewropea trid tissodisfa l-impenji tagħha skont it-Trattati f'termini tal-promozzjoni tal-benessri tan-nies tagħha, l-impjieg sħiħ u l-progress soċjali, il-ġustizzja u l-protezzjoni soċjali, l-ugwaljanza bejn in-nisa u l-irġiel, l-ugwaljanza bejn ċittadini bi sfondi soċjoekonomiċi differenti, is-solidarjetà bejn il-ġenerazzjonijiet, il-protezzjoni tad-drittijiet tat-tfal u l-inklużjoni soċjali tal-persuni kollha li huma f'sitwazzjoni vulnerabbli jew li jsofru minn marġinalizzazzjoni;

5. Jitlob lill-Kummissjoni u lill-Istati Membri biex, b'konformità mal-kompiti rispettivi tagħhom, jevalwaw il-prestazzjoni u l-eżiti tal-koordinazzjoni tal-politika ekonomika, filwaqt li jqisu l-evoluzzjoni tal-progress soċjali u tal-ġustizzja soċjali fl-UE; josserva li s-Semestru Ewropew ma pprijoritizzax il-kisba ta' dawn l-għanijiet u t-tnaqqis tal-inugwaljanzi; iħeġġeġ lill-Kummissjoni ssaħħaħ il-proċess tal-koordinazzjoni tal-politika sabiex tissorvelja, tevita u tikkoreġi t-tendenzi negattivi li jistgħu jżidu l-inugwaljanzi u jdgħajfu l-progress soċjali jew jaffettwaw b'mod negattiv il-ġustizzja soċjali, filwaqt li jiddaħħlu fis-seħħ miżuri preventivi u korrettivi meta dan ikun neċessarju; jemmen li jenħtieġ li jiġu kkusidrati politiki speċifiċi mmirati kontra l-inugwaljanzi ekonomiċi, u jiġu introdotti, fejn xieraq, fis-Semestru Ewropew;

6. Jemmen li l-miżuri soċjali f'xi każijiet jistgħu jitqiesu bħala miżuri ta' taffija u jenħtieġ li jiġu kkomplementati b'politiki ekonomiċi u riformi strutturali soċjalment repsonsabbli biex jinkiseb tkabbir ekonomiku pożittiv, dejjiemi u sostenibbli u biex it-tendenza tal-inugwaljanzi titnaqqas b'mod strutturali fuq terminu ta' żmien medju u twil;

7. Iħeġġeġ lill-Kummissjoni biex, fi ħdan il-kamp ta' applikazzjoni tas-Semestru Ewropew, u bla preġudizzju għall-kompetenzi nazzjonali, tevalwa aħjar l-iżbilanċi f'termini ta' distribuzzjoni tal-introjtu u tal-ġid, inkluż peremezz ta' rapporti ta' analiżi fil-fond (IDR) jekk jinstabu tali żbilanċi, bħala mod kif tinħoloq konnessjoni bejn il-koordinazzjoni ekonomika u l-impjiegi u mal-prestazzjoni soċjali; jistieden lill-Kummissjoni tistabbilixxi stampa preċiża u aġġornata tad-differenzi fl-introjtu u l-ġid, il-koeżjoni soċjali u l-inklużjoni soċjali bejn u fi ħdan il-pajjiżi, u tibbaża l-proposti u r-rakkomandazzjonijiet tagħha għal deċiżjonijiet politiċi fuq data solida u dettaljata; jistieden lill-Kummissjoni tistudja liema jenħtieġ li jkunu l-indikaturi preċiżi tal-inugwaljanza ekonomika (l-indiċi Gini, l-indiċijiet Palma, l-indiċi Theil, is-sehem tal-pagi, ir-rata tal-paga minima mal-PDG per capita jew mal-paga medja, eċċ.), u tissorvelja l-evoluzzjoni tal-inugwaljanzi, filwaqt li tqis ukoll il-kompetittività u l-produttività ġenerali tal-fatturi kollha;

8. Jinnota li r-reġjuni li jsofru minn żvantaġġi naturali jew demografiċi severi u permanenti, bħalma huma r-reġjuni tat-Tramuntana mbiegħda b'densità ta' popolazzjoni baxxa ħafna, il-gżejjer, ir-reġjuni transfruntieri u muntanjużi msemmija fl-Artikolu 174 tat-TFUE, kif ukoll ir-reġjuni remoti u depopolati, għandhom diffikultà ikbar biex jipprovdu aċċess għal servizzi publiċi bħall-kura tas-saħħa u l-edukazzjoni u li, konsegwentement, dawk is-servizzi ta' spiss ikunu piż akbar fuq il-finanzi pubbliċi u r-riċevituri jeħtieġ li jivvjaġġaw aktar biex jakkwistawhom;

9. Itenni l-ħtieġa li l-investiment jiġi indirizzat lejn koeżjoni territorjali mtejba, sabiex isaħħaħ in-nisġa industrijali ta' reġjuni bi żvantaġġi naturali u demografiċi severi u permanenti, speċjalment fir-rigward tal-aċċess għall-broadband;

10. Iħeġġeġ lill-Kummissjoni tippromwovi investiment ambizzjuż fil-protezzjoni soċjali, is-servizzi u l-infrastrutturi min-naħa tal-Istati Membri permezz ta' użu aktar immirat u strateġiku tal-Fondi Strutturali u ta' Investiment Ewropej u l-Fond Ewropew għall-Investimenti Strateġiċi, sabiex ikun hemm reazzjoni aħjar għall-bżonnijiet soċjali u ekonomiċi tal-Istati Membri u r-reġjuni;

11. Itenni t-talba tiegħu għall-istabbiliment ta' Pilastru Ewropew tad-Drittijiet Soċjali awtentiku li jippromwovi konverġenza 'l fuq, b'kunsiderazzjoni tal-kompetenzi kondiviżi stabbiliti fit-Trattati, u għall-bini ta' dimensjoni soċjali aktar profonda u aktar ġusta tal-UEM;

12. Jistieden lill-Kummissjoni ssaħħaħ l-isforzi tagħha biex taħdem mal-Istati Membri biex jinkisbu l-miri kollha tal-istrateġija Ewropa 2020, inkluż it-tnaqqis tal-faqar u l-esklużjoni soċjali b'20 miljun, u tallinja l-kamp ta' applikazzjoni tal-istrateġija Ewropa 2020 mal-Aġenda 2030 għall-Iżvilupp Sostenibbli, sabiex tinkludi wkoll il-ġlieda kontra l-inugwaljanza u l-faqar estrem fost l-għanijiet tagħha; jitlob lill-Kummissjoni tkompli tissorvejla mill-qrib l-implimentazzjoni tal-miri tal-istrateġija Ewropea 2020 u tieħu kont tat-tabella ta' valutazzjoni Eurostat fuq l-indikaturi prinċipali tal-Ewropa 2020, anki fil-proċedura tas-Semestru Ewropew u r-Rakkomandazzjonijiet Speċifiċi għall-Pajjiż;

13. Jistieden lill-Kummissjoni u lill-Istati Membri, filwaqt li jfakkar li dawn tal-aħħar huma primarjament responsabbli għall-politiki soċjali tagħhom, li jridu jiġu appoġġjati u kkumplementati b'azzjoni Ewropea, biex isaħħu l-isforzi tagħhom favur it-tnaqqis tal-inugwaljanza bejn gruppi ta' introjtu, u biex jinkoraġġixxu qafas xieraq ta' miżuri li jiggarantixxi, fost affarijiet oħra, kundizzjonijiet ta' xogħol deċenti għal kulħadd, edukazzjoni pubblika, saħħa, pensjonijiet, infrastruttura pubblika u servizzi soċjali adegwati, u li jippromwovi opportunitajiet ugwali; jenfasizza li tali qafas jenħtieġ li jippermetti “lift soċjali” li jiffunzjona sew;

14. Jissottolinja li l-baġit tal-Unjoni jenħtieġ li jistabbilixxi l-implimentazzjoni ta' politiki xierqa favur it-tnaqqis tal-inugwaljanzi u koeżjoni soċjali ikbar;

15. Jenfasizza s-supremazija tad-drittijiet fundamentali; jenfasizza li l-liġi tax-xogħol u l-istandards soċjali għoljin għandhom rwol kruċjali fl-ibbilanċjar mill-ġdid tal-ekonomiji, is-sostenn tal-introjtu, u l-promozzjoni ta' kapaċità ta' investiment; ifakkar fl-importanza li jiġu rispettati d-drittijiet soċjali kif minquxa fil-Karta tad-Drittijiet Fundamentali tal-UE, inklużi d-drittijiet u l-libertajiet tat-trejdjunjins u d-drittijiet ta' negozjar kollettiv, u li jitħares it-trattament ugwali tal-ħaddiema;

16. Jiġbed l-attenzjoni għall-fatt li ma nistgħux ninjoraw l-importanza futura tal-politiki settorjali biex jitnaqqsu l-inugwaljanzi u li, b'mod partikolari, il-ħtieġa ta' żvilupp ulterjuri tas-suq intern u ta' politika ta' investiment fil-livell Ewropew u f'dak nazzjonali (eż. f'infrastrutturi ewlenin, kura tas-saħħa, edukazzjoni) u l-formulazzjoni tal-aspetti kollha tal-politika dwar l-enerġija jridu jqisu l-opportunitajiet li tali politiki joffru f'termini ta' fatturi ekonomiċi, soċjali u territorjali, sabiex jiġu garantiti opportunitajiet ugwali; jistieden lill-Kummissjoni taħdem mal-Istati Membri biex tiżviluppa strateġiji komprensivi għall-ħolqien tal-impjiegi, l-intraprenditorija u l-innovazzjoni, bl-għan li jkun hemm investiment strateġiku fl-impjiegi ekoloġiċi, fis-setturi soċjali, tas-saħħa u tal-kura, u fl-ekonomija soċjali, li l-potenzjal ta' impjiegi tagħha għadu mhux jiġi sfruttat;

Miżuri biex tingħata spinta lill-ħolqien ta' xogħol deċenti u impjieg ta' kwalità;

17. Jesprimi t-tħassib tiegħu rigward l-evoluzzjoni tal-inugwaljanza fl-UE wara l-kriżi, li kienet dovuta l-aktar għall-qgħad dejjem jikber; huwa tal-fehma li l-qgħad huwa sors ta' inugwaljanzi u li l-politiki għall-ħolqien ta' xogħol deċenti u impjieg ta' kwalità ddirezzjonati il-konċentrazzjonijiet prinċipali ta' qgħad jistgħu jgħinu biex jitjieb l-introjtu tal-unitajiet domestiċi li jinsabu fil-kwintil tal-qiegħ;

18. Jistieden lill-Kummissjoni biex fir-reviżjoni li jmiss tad-Direttiva dwar id-Dikjarazzjoni bil-Miktub tinkludi dispożizzjonijiet li jeliminaw id-diskriminazzjoni bbażata fuq l-istatus kuntrattwali u li jiżguraw lil kull ħaddiem id-dritt għal termi u kundizzjonijiet ġusti ta' impjieg, b'konformità mal-istandards tal-ILO dwar ix-Xogħol Deċenti;

19. Jissottolinja l-fatt, barra minn hekk, li livelli għoljin ta' qgħad jagħmlu pressjoni 'l isfel fuq il-pagi u jistgħu, f'ċerti każijiet, ikollhom ukoll effett detrimentali fuq il-kundizzjonijiet tax-xogħol u dawk soċjetali; jenfasizza li l-ġlieda kontra l-qgħad per se hija kundizzjoni meħtieġa, iżda mhux suffiċjenti, sabiex jitnaqqsu l-inugwaljanzi;

20. Jistieden lill-Kummissjoni tipproponi livell ta' finanzjament ogħla għall-Inizjattiva favur l-Impjieg taż-Żgħażagħ (YEI) għall-perjodu 2017-2020, filwaqt li jiġi inkluż l-ilħuq taż-żgħażagħ taħt it-30 sena; jistieden lill-Kummissjoni tikkontribwixxi għall-implimentazzjoni aħjar tal-Garanzija għaż-Żgħażagħ, billi tiffoka aktar fuq l-aktar żgħażagħ vulnerabbli li ħafna drabi jkollhom iħabbtu wiċċhom ma' ħtiġijiet kumplessi, filwaqt li tqis l-aħħar sejbiet tar-rapport tal-Qorti Ewropea tal-Awdituri dwar l-użu tal-YEI u tiżgura implimentazzjoni u valutazzjoni preċiżi u trasparenti;

21. Jenfasizza l-importanza li jiġu segwiti aktar mill-qrib iż-żgħażagħ li jitilqu mill-Garanzija għaż-Żgħażagħ/Inizjattiva favur l-Impjieg taż-Żgħażagħ bl-għan li jkollhom integrazzjoni dejjiema u effiċjenti fis-suq tax-xogħol; jistieden lill-Kummissjoni tistudja l-possibbiltà ta' YEI aktar flessibbli, anki għal pajjiż bi prestazzjoni tajba f'termini ta' politika dwar iż-żgħażagħ, għall-integrazzjoni ta' skemi għall-protezzjoni taż-żgħażagħ fi tranżizzjoni mill-edukazzjoni jew l-edukazzjoni għolja għax-xogħol, sabiex tagħmel tajjeb għall-esklużjoni taż-żgħażagħ minn skemi kontributorji ta' protezzjoni soċjali fl-Ewropa;

22. Jenfasizza li programmi bħall-Garanzija għaż-Żgħażagħ u l-YEI ma jridux ikunu sostituti għall-isforzi proprji tal-Istati Membri kontra l-qgħad fost iż-żgħażagħ u favur l-integrazzjoni sostenibbli fis-suq tax-xogħol; jirrikonoxxi li edukazzjoni ta' kwalità u aċċessibbli hija l-fattur deċiżiv biex jingħelbu l-inugwaljanzi; jitlob, għalhekk, li jkun hemm żieda fl-investiment fl-edukazzjoni pubblika u fit-tagħlim tul il-ħajja;

23. Jistieden lill-Kummissjoni u lill-Istati Membri jenfasizzaw il-ħtieġa li jiġu promossi impjiegi ekoloġiċi u li tingħata spinta lill-impjiegi fiż-żoni rurali u li qed jiddeterjoraw, u jagħmluhom aktar attraenti għan-nisa;

24. Jistieden lill-Kummissjoni, permezz tal-FSE u tal-proċedura tas-Semestru Ewropew, u lill-Istati Membri, permezz tal-Programmi ta' Riforma Nazzjonali tagħhom, jiżguraw l-implimentazzjoni sħiħa tal-miżuri fil-livell nazzjonali mniżżla fir-rakkomandazzjoni tal-Kunsill dwar l-integrazzjoni fis-suq tax-xogħol tal-persuni qiegħda fit-tul;

25. Jistieden lill-Kummissjoni u lill-Istati Membri jikkomplementaw l-Unjoni Ekonomika u Monetarja b'suq tax-xogħol Ewropew komplut flimkien ma' kopertura wiesgħa ta' protezzjoni soċjali; jemmen li swieq tax-xogħol li jiffunzjonaw tajjeb u sistemi soċjali kkoordinati u robusti huma vitali għas-suċċess tal-unjoni monetarja Ewropea u huma parti minn proċess usa' ta' konverġenza 'l fuq lejn koeżjoni ekonomika, soċjali u territorjali; jistieden lill-Kummissjoni, f'dan ir-rigward, tippreżenta studju dwar kif l-UE tista' tappoġġja u tippromwovi Programmi ta' Impjieg Pubbliku Garantit fil-livell nazzjonali;

26. Jistieden lill-Istati Membri jiżguraw allinjament aħjar tal-edukazzjoni u t-taħriġ mal-ħtiġijiet tas-suq tax-xogħol fl-UE kollha, billi jtejbu kemm l-opportunitajiet ta' mobilità kif ukoll l-istrateġiji ta' reklutaġġ u taħriġ, b'mod partikolari permezz ta' taħriġ “fuq il-post tax-xogħol” u investiment immirat li jagħti spinta lill-ħolqien tal-impjiegi u jżid id-domanda għall-impjieg; ifakkar li t-taħriġ mill-ġdid huwa element importanti li jagħti lok sabiex in-nies ikunu jistgħu jintegraw mill-ġdid fis-suq tax-xogħol u jgħin biex jiġi indirizzat il-qgħad fit-tul u biex ikun hemm tlaqqigħ aħjar tal-ħiliet max-xogħlijiet disponibbli; jenfasizza li l-validazzjoni tal-ħiliet u r-rikonoxximent tat-tagħlim formali u informali huma għodda importanti sabiex il-ħiliet miksuba jkunu jistgħu jiġu vvalorizzati fis-swieq tax-xogħol; jinsisti li l-opportunitajiet ta' tagħlim tul il-ħajja jenħtieġ li jkunu promossi tul iċ-ċiklu kollu tal-ħajja, inkluż fix-xjuħija, sabiex ikun jista' jiġi sfruttat il-potenzjali sħiħ tagħhom favur il-ġlieda kontra l-inugwaljanzi;

27. Jistieden lill-Kummissjoni u lill-Istati Membri jaħdmu flimkien dwar l-indirizzar tad-diskriminazzjoni fir-reklutaġġ u fil-proċeduri ta' reklutaġġ diskriminatorji li ma jħallux li n-nies jidħlu fis-suq tax-xogħol minħabba raġunijiet ta' (fost affarijiet oħra) ġeneru, espressjoni jew identità tal-ġeneru, orjentazzjoni sesswali, karatteristiċi sesswali, etniċità, diżabilità u età;

Intejbu l-kundizzjonijiet tax-xogħol u tal-għajxien

28. Jesprimi t-tħassib tiegħu dwar l-ammont ta' xogħol mhux iddikjarat, kuntratti tax-xogħol atipiċi u forom oħra ta' impjieg mhux standard li jistgħu jwasslu għal kundizzjonijiet tax-xogħol prekarji, pagi aktar baxxi, sfruttament u kontribuzzjonijiet tas-sigurtà soċjali ifqar, kif ukoll għal żieda fl-inugwaljanza f'ċerti Stati Membri; ifakkar li jeħtieġ li jiġu pprovduti sigurtà soċjali u protezzjoni soċjali adegwati sabiex il-ħaddiema kollha jkunu protetti; jistieden lill-Kummissjoni u lill-Istati Membri jżidu l-isforzi tagħhom kontra l-ekonomija mistura u x-xogħol mhux iddikjarat;

29. Iqis li l-kwalità tal-impjiegi madwar l-UE jenħtieġ li titjieb, speċjalment f'dak li għandu x'jaqsam mal-pagi li jiggarantixxu l-għajxien, is-sigurtà tax-xogħol, l-aċċess għall-edukazzjoni u t-tagħlim tul il-ħajja u s-saħħa u s-sikurezza fuq il-post tax-xogħol; jistieden lill-Kummissjoni tappoġġja riċerka ulterjuri fir-rigward tal-monitoraġġ u t-titjib tal-ħolqien ta' impjiegi ta' kwalità u tal-kompetittività ġenerali fl-UE, abbażi tar-riċerka tal-Eurofound;

30. Iqis li ċerti forom ta' impjieg, bħall-kuntratti ta' żero sigħat u l-internships mhux imħallsa, ma jagħtux lok għal standard ta' għajxien deċenti; iqis li huwa kruċjali li jiġu żgurati opportunitajiet ta' tagħlim u taħriġ xierqa u kundizzjonijiet tax-xogħol deċenti, fejn applikabbli, għall-internships, it-traineeships u l-apprendistati, li jiġu stabbiliti limiti fuq forom ta' xogħol mhux standard, u li jiġi evitat l-użu ta' kuntratti ta' żero sigħat, l-użu ta' ħaddiema temporanji permezz ta' aġenzija sabiex jissostitwixxu ħaddiema li jkunu fuq strajk, u l-użu ta' kuntratti għal żmien determinat għal kompiti permanenti;

31. Josserva li x-xogħol part-time volontarju jista' jħeġġeġ lil ċerti kategoriji ta' persuni, li attwalment huma sottorappreżentati, biex jipparteċipaw fis-suq tax-xogħol, u jista' jkun utli għal arranġamenti ta' bilanċ bejn ix-xogħol u l-ħajja privata;

32. Jemmen bis-sħiħ li tista' tiġi esplorata l-idea ta' klassifikazzjoni komuni preċiża tal-impjiegi fil-livell Ewropew sabiex titnaqqas il-prekarjetà abbażi ta' data u fatti stabbiliti b'mod xjentifiku; huwa konvint li l-applikazzjoni tal-prinċipju ta' paga ugwali għal xogħol ugwali mwettaq fl-istess post se tgħin biex jitnaqqsu l-inugwaljanzi bejn il-ħaddiema;

33. Jenfasizza l-importanza li li jiġu studjati kif xieraq l-effetti u l-aspetti differenti ta' żieda fl-awtomazzjoni u l-impatt tad-dewmien fl-adattatament tal-leġiżlazzjoni, li jistgħu jheddu li joħolqu pressjoni 'l isfel fuq is-sistemi tal-protezzjoni soċjali u tal-pagi, u li b'mod speċjali jaffettwa l-ħaddiema b'livell baxx u medju ta' ħiliet; jenfasizza, b'rabta ma' dan, l-importanza li l-protezzjoni soċjali u l-pagi jinżammu f'livelli adegwati;

34. Iqis li l-Aġenda Ġdida għall-Ħiliet trid tipprovdi aċċess affordabbli lill-ħaddiema kollha għat-tagħlim tul il-ħajja u tiżgura adattament għad-diġitalizzazzjoni u l-bidliet teknoloġiċi permanenti;

35. Jieħu nota tal-Opinjoni tal-Kumitat Ekonomiku u Soċjali Ewropew dwar direttiva qafas dwar introjtu minimu adegwat fl-Unjoni Ewropea, li jenħtieġ li tistabbilixxi regoli u indikaturi komuni u tipprovdi metodi għas-sorveljanza tal-implimentazzjoni tagħha;; jenfasizza li l-baġits ta' referenza, li jindikaw l-għoli ta' ħajja dinjituża f’diversi arranġamenti ta' abitazzjoni, kompożizzjonijiet ta' unità domestika u etajiet tal-membri tagħha, huma għodda li tista' tintuża sabiex tiġi vvalutata l-adegwatezza tal-iskemi ta' introjtu minimu introdotti mill-Istati Membri;

36. Jinsab imħasseb dwar il-livelli għoljin ta' nuqqas ta' parteċipazzjoni fl-iskemi ta' introjtu minimu, fejn dawn jeżistu, u dan jenfasizza l-bosta ostakli li jeżistu fosthom proċeduri intrużivi u stigma marbuta mal-applikazzjoni f'tali skemi; jemmen li l-programi ta' appoġġ tal-introjtu huma vitali biex jiġu evitati tendenzi ekonomiċi mhux ugwali, billi jappoġġjaw lill-individwi qabel ma jilħqu l-istadju ta' faqar u esklużjoni soċjali;

37. Jenfasizza l-importanza tad-djalogu soċjali u n-negozjar kollettiv biex jiġu determinati l-pagi, u l-ħtieġa li dawn il-mekkaniżmi jibqgħu f'idejn is-sħab soċjali f'konformità mal-awtonomija tagħhom kif stabbilit fit-Trattati; jistieden lill-Kummissjoni twettaq studju dwar indiċi tal-paga li tiggarantixxi l-għajxien sabiex jiġu stmati l-ispejjeż tal-għajxien u l-introjtu approssimattiv meħtieġ biex jiġu sodisfatti l-bżonnijiet bażiċi tal-familji, għal kull Stat Membru u reġjun; jenfasizza li għal kull unità domestika, livell ta' introjtu adegwat huwa essenzjali biex il-ħaddiema foqra jiksbu indipendenza finanzjarja filwaqt li jżommu l-abitazzjoni u s-sigurtà tal-ikel;

38. Jenfasizza li fir-rigward tal-finanzjament fit-tul tal-kostruzzjoni ta' abitazzjonijiet ġodda, minbarra l-Fondi SIE u l-FEIS, jenħtieġ li jiġu mobilizzati forom oħra ta' finanzjament kemm privat kif ukoll pubbliku sabiex jiżdiedu l-attivitajiet tal-banek pubbliċi nazzjonali jew ta' aġenziji oħrajn fil-qasam tal-akkomodazzjoni soċjali u affordabbli;

39. Jistieden lill-Kummissjoni ttejjeb is-saħħa u s-sikurezza okkupazzjonali tal-ħaddiema, inkluż permezz tal-infurzar xieraq tad-Direttiva dwar il-Ħin tax-Xogħol;

40. Ifakkar li d-dritt ta' negozjar u azzjoni kollettivi huwa dritt fundamentali fl-UE u li l-istituzzjonijiet Ewropej iridu jirrispettaw, josservaw il-prinċipji tiegħu u jippromwovu l-applikazzjoni tiegħu ( 37 ) ; jemmen li t-tnaqqis fis-setgħa ta' negozjar tal-ħaddiema u t-trejdjunjins ma għenx biex jinkisbu dawk l-objettivi u jista' jkun kawża ta' żieda ta' pagi baxxi u l-proliferazzjoni ta' xogħol mhux sigur;

41. Jinnota l-importanza tal-protezzjoni tad-drittijiet tal-ħaddiema u t-trawwim tas-setgħa ta' negozjar tal-impjegati permezz ta' riformi strutturali tas-swieq tax-xogħol li jippromwovu tkabbir sostenibbli, impjiegi deċenti, prosperità kondiviża u koeżjoni soċjali; jenfasizza r-rwol tad-djalogu bejn is-sħab soċjali biex jiġu indirizzati l-inugwaljanzi fis-suq tax-xogħol; jistieden lill-Istati Membri u lill-UE jiżguraw id-dritt għal ta' sħubija f'junjin kif ukoll is-saħħa u l-awtonomija kemm tat-trejdjunjins kif ukoll tal-assoċjazzjonijiet tal-impjegaturi meta jkunu involuti f'negozjati fi kwalunkwe livell;

42. Jenfasizza, barra minn hekk, l-importanza tad-djalogu ċivili ma' rappreżentanti ta' gruppi differenti tas-soċjetà, speċjalment dawk li jinsabu f'riskju akbar ta' faqar u esklużjoni soċjali, meta jkunu qed jiġu diskussi kwistjonijiet marbuta mal-inugwaljanzi;

43. Jitlob l-implimentazzjoni ta' politika kontra d-diskriminazzjoni bi rwol ewlieni fl-iżgurar ta' opportunitajiet ta' impjieg ugwali u fil-promozzjoni tal-inklużjoni soċjali; jistieden lill-Istati Membri jiżblokkaw id-direttiva kontra d-diskriminazzjoni;

44. Jistieden lill-Istati Membri jieħdu azzjoni biex jiżguraw li d-diskriminazzjoni, il-fastidju u l-vjolenza abbażi tal-ġeneru, l-identità jew l-espressjoni tal-ġeneru, l-orjentazzjoni sesswali u l-karatteristiċi sesswali (fost affarijiet oħra) jiġu indirizzati fuq il-post tax-xogħol, u li jkun hemm fis-seħħ mekkaniżmi ċari ta' rappurtar u ta' appoġġ għall-vittmi, kif ukoll proċeduri kontra min iwettaqhom;

Insaħħu l-istat soċjali u l-protezzjoni soċjali

45. Jenfasizza li, f'ħafna pajjiżi, is-sistemi ta' protezzjoni soċjali sfaw taħt pressjoni peress li ġew milquta mill-konsolidazzjoni fiskali b'riperkussjonijiet f'termini ta' inugwaljanzi fl-introjtu; jemmen li s-sistemi ta' protezzjoni soċjali jenħtieġ li jservu ta' xibka ta' sikurezza u jiffaċilitaw ukoll l-inklużjoni fis-suq tax-xogħol; jenfasizza l-ħtieġa ta' approċċ multidimensjonali biex jinkisbu ugwaljanza u koeżjoni soċjali akbar, kif rifless fil-klawżola soċjali orizzontali (l-Artikolu 9 tat-TFUE), b'enfasi fuq id-dimensjoni soċjali tal-politiki tal-Unjoni u l-impenn biex jiġi applikat il-prinċipju ta' integrazzjoni soċjali fil-politiki kollha tal-Unjoni;

46. Isostni li l-progress soċjali, kif definit fl-indiċi ta' progress soċjali Ewropew, huwa l-kapaċità ta' soċjetà li tissodisfa l-ħtiġijiet umani bażiċi taċ-ċittadini tagħha, tistabbilixxi l-elementi kostitwenti li jippermettu liċ-ċittadini u lill-komunitajiet isaħħu u jsostnu l-kwalità tal-ħajja tagħhom, u toħloq il-kundizzjonijiet biex l-individwi kollha jilħqu l-potenzjal sħiħ tagħhom;

47. Jistieden lill-Istati Membri jtejbu s-sistemi ta' protezzjoni soċjali tagħhom (l-edukazzjoni, is-saħħa, is-settur tal-abitazzjoni, il-pensjonijiet u t-trasferimenti) abbażi ta' salvagwardji soċjali ta' livell għoli, sabiex tinkiseb protezzjoni komprensiva tan-nies, filwaqt li jitqiesu r-riskji soċjali ġodda u l-gruppi vulnerabbli li tfaċċaw b'riżultat tal-kriżijiet finanzjarji, ekonomiċi u mbagħad soċjali li l-Istati Membri kellhom iħabbtu wiċċhom magħhom;

48. Jistieden lill-Istati Membri jagħtu spinta lill-investiment f'servizzi ta' kwalità u affordabbli tal-kura u l-edukazzjoni bikrija tat-tfal, filwaqt li jenfasizza li tali investiment jidher li jħalli l-frott, b'mod partikolari għat-tfal minn familji żvantaġġati; jistieden lill-Istati Membri biex, bl-appoġġ tal-Kummissjoni u bi qbil mal-miri ta' Barċellona, jieħdu l-miżuri xierqa biex jiżguraw aċċess universali u affordabbli għal edukazzjoni pubblika ta' kwalità sa minn età bikrija (0-3 snin), peress li dan huwa fundamentali biex jiġu miġġielda l-inugwaljanzi fuq perjodu ta' żmien twil;

49. Jitlob aċċess universali għal akkomodazzjoni affordabbli, sabiex l-unitajiet domestiċi vulnerabbli jiġu protetti kontra l-evizzjoni u d-dejn eċċessiv, u jiġi promoss qafas effikaċi għat-tieni opportunità għall-individwi u l-familji fil-livell Ewropew;

50. Iħeġġeġ lill-Istati Membri jieħdu azzjoni malajr fir-rigward tal-kriżi tal-migrazzjoni u r-rifuġjati attwali u jiggarantixxu li r-rifuġjati jkollhom aċċess għal proċessi rapidi ta' tagħlim tal-lingwa u l-kultura, għall-formazzjoni, għal akkomodazzjoni ta' kwalità, għall-kura tas-saħħa u l-edukazzjoni, għas-suq tax-xogħol u l-protezzjoni soċjali, għar-rikonoxximent tal-ħiliet u l-kapaċitajiet formali u mhux formali, u jiżguraw l-inklużjoni tagħhom fis-soċjetà;

51. Jafferma li l-aċċess universali għal pensjonijiet tal-irtirar u tax-xjuħija pubbliċi, ibbażati fuq is-solidarjetà u adegwati, irid jingħata lil kulħadd; jistieden lill-Kummissjoni tappoġġja lill-Istati Membri fit-tisħiħ tas-sistemi tal-pensjonijiet pubbliċi u tax-xogħol biex jipprovdu introjtu adegwat għall-irtirar ogħla mil-livell limitu tal-faqar u biex jippermettu lill-pensjonanti jżommu l-istandard tal-għajxien tagħhom u jgħixu b'mod dinjituż u indipendenti; itenni l-appell tiegħu għal “care credits” fis-sistemi tal-pensjonijiet li jikkumpensaw għall-kontribuzzjonijiet li bosta nisa u rġiel ikunu tilfu minħabba responsabbiltajiet ta' kura tat-tfal u kura fit-tul bħala għodda biex titnaqqas id-diskrepanza fil-pensjonijiet bejn is-sessi; jenfasizza li filwaqt li l-iskemi tal-pensjonijiet personali jistgħu jkunu għodda importanti biex titjieb l-adegwatezza tal-pensjonijiet, is-sistemi tal-pensjonijiet statutorji bbażati fuq is-solidarjetà jibqgħu l-aktar għodda effiċjenti biex jiġu miġġielda l-faqar u l-esklużjoni soċjali fost l-anzjani;

52. Jenfasizza li d-drittijiet fundamentali tal-persuni b'diżabilità jenħtieġ li jkunu ggarantiti, inkluż id-dritt għal xogħol deċenti u ħieles mill-ostakoli, servizzi u sigurtà tal-introjtu bażiku adattati għall-ħtiġijiet individwali speċifiċi, standards tal-għajxien deċenti u l-inklużjoni soċjali, u dispożizzjonijiet speċifiċi dwar il-protezzjoni mill-isfruttament u x-xogħol furzat;

53. Iqis li l-kummerċ internazzjonali kien mutur għat-tkabbir imma li l-benefiċċji tiegħu mhumiex dejjem jiġu mqassma tajjeb u dan jista' jiġi perċepit bħala sors ta' inugwaljanzi; jistieden lill-Kummissjoni u lill-Istati Membri jippromwovu ftehimiet ta' kummerċ internazzjonali aktar ġusti li jirrispettaw ir-regolamenti tas-suq tax-xogħol Ewropej u l-konvenzjonijiet tal-ILO, filwaqt li jipproteġu wkoll l-impjiegi ta' kwalità u d-drittijiet tal-ħaddiema u jiżguraw mekkaniżmi Ewropej u nazzjonali għall-kumpens tal-ħaddiema u s-setturi milquta b'mod negattiv minn bidliet kbar fix-xejriet kummerċjali dinjija minħabba l-globalizzazzjoni, inkluż il-Fond Ewropew ta' Aġġustament għall-Globalizzazzjoni;

54. jistieden lill-Kummissjoni tiżgura li l-politiki tal-UE dwar il-kompetizzjoni jippermettu kompetizzjoni ġusta u jgħinu fil-ġlieda kontra l-kartelli jew l-għajnuna mill-Istat mhux kompatibbli, li joħolqu distorsjoni tal-prezzijiet u jostakolaw il-funzjonament tas-suq intern, bil-ħsieb li jiżguraw li jkunu protetti l-konsumaturi;

Niġġieldu l-faqar u l-esklużjoni soċjali

55. Iqis li d-dritt għal opportunitajiet indaqs jenħtieġ li jiġi żgurat fl-Unjoni Ewropea; Iqis li l-inugwaljanza attwali tal-eżiti li jaffettwaw lil kull min jgħix fl-UE, iżda speċjalment it-tfal u ż-żgħażagħ, hija sikwit aggravata mid-disinn mhux ugwalitarju tas-sistemi edukattivi u għandha konsegwenzi ta' ħsara għall-benessri u għall-iżvilupp taż-żgħażagħ bħala individwi, u b'hekk tikkontribwixxi għal sens baxx ta' awtostima jew inklużjoni fis-soċjetà taż-żgħażagħ Ewropej, b'mod speċjali dawk b'nuqqas ta' riżorsi u opportunitajiet;

56. Jenfasizza li l-edukazzjoni għandha rwol ewlieni x'tiżvolġi fit-tnaqqis tal-inugwaljanzi u, b'rabta ma' dan, jistieden lill-Istati Membri jżidu l-isforzi tagħhom u jallokaw investiment suffiċjenti sabiex jiggarantixxu opportunitajiet ugwali; isostni l-importanza ta' aċċess universali għall-edukazzjoni u aċċess għall-għajnuna lill-istudenti għaż-żgħażagħ fl-edukazzjoni għolja; jistieden lill-Kummissjoni tappoġġja lill-Istati Membri biex joħolqu akkomodazzjoni adegwata deċenti u aċċessibbli għaż-żgħażagħ biex isostnu t-tranżizzjonijiet tagħhom;

57. Jistieden lill-Kummissjoni u lill-Istati Membri jintensifikaw il-ġlieda kontra l-faqar, speċjalment fost it-tfal, billi jistabbilixxu miri għat-tnaqqis tal-faqar fost it-tfal, jesploraw l-implimentazzjoni koordinata tar-Rakkomandazzjoni dwar l-Investiment fit-Tfal, u permezz tal-ħolqien ta' skema ta' garanzija għat-tfal;

58. Jenfasizza, barra minn hekk, li ħafna attivitajiet kulturali u sportivi huma għodod b'saħħithom għall-koeżjoni u l-integrazzjoni soċjali, u jirrimarka li dawn l-attivitajiet jistgħu jtejbu l-prospetti tal-impjieg tal-membri żvantaġġjati tas-soċjetà billi jgħallmuhom ħiliet personali;

59. Jistieden lill-Istati Membri jilħqu l-għanijiet tal-istrateġija Ewropa 2020 dwar it-tnaqqis tal-faqar u tar-riskju ta' esklużjoni soċjali;

60. Iqis li ż-żieda mgħaġġla fl-ammont ta' persuni mingħajr dar fil-maġġoranza tal-Istati Membri hija kwistjoni ta' tħassib urġenti. jemmen li, bi qbil mal-prinċipji stabbiliti fil-Pilastru tad-Drittijiet Soċjali, il-Kummissjoni jenħtieġ li tgħin lill-Istati Membri fl-isforzi tagħhom biex irażżnu t-tendenza dejjem akbar ta' persuni mingħajr dar bil-ħsieb li din tiġi eliminata gradwalment;

Niksbu bilanċ reali bejn is-sessi

61. Jinnota li l-Kummissjoni wieġbet għall-istedina tiegħu favur bilanċ aħjar bejn ix-xogħol u l-ħajja privata għan-nisa u l-irġiel li jgħixu u jaħdmu fl-UE, permezz tal-proposta għal direttiva dwar il-bilanċ bejn il-ħajja tax-xogħol u dik privata għall-ġenituri u l-indukraturi biex jiġu indirizzati l-isfidi tad-deċenni li ġejjin; ifakkar fl-appell tiegħu għal remunerazzjoni u protezzjoni soċjali xierqa, u jenfasizza li l-proposti mressqa mill-Kummissjoni huma bażi tajba biex tiżdied il-parteċipazzjoni tan-nisa fis-suq tax-xogħol u tingħata spinta lill-bilanċ bejn ix-xogħol u l-ħajja privata u lill-arranġamenti ta' xogħol flessibbli kemm għan-nisa kif ukoll għall-irġiel, bħala mezz biex jitnaqqsu l-inugwaljanzi fix-xogħol kemm imħallas u kemm mhux;

62. Jenfasizza li l-inklużjoni ulterjuri tan-nisa fis-suq tax-xogħol, filwaqt li jitjieb l-appoġġ għall-intraprenditorija femminili u jingħalaq id-distakk bejn dak li n-nisa jiksbu fl-edukazzjoni tagħhom u l-pożizzjoni tagħhom fis-suq tax-xogħol, u s-salvagwardja tal-opportunitajiet indaqs għall-irġiel u n-nisa f'termini ta' paga, avvanz fil-karriera u opportunitajiet ta' xogħol full-time, huma kollha fatturi essenzjali għall-kisba ta' tkabbir ekonomiku inklużiv u fit-tul, li jeqred id-diskrepanza fil-pensjonijiet bejn is-sessi, jiġġieled l-inugwaljanzi u jrawwem l-indipendenza finanzjarja tan-nisa;

63. Jistieden lill-Kummissjoni tressaq inizjattivi, jekk ikun hemm bżonn, biex tneħħi kwalunkwe tip ta' diskrepanza fil-pagi bejn in-nisa u l-irġiel, billi tiffissa penali għaċ-Ċentri tax-Xogħol li jiksru d-dritt għall-ugwaljanza billi jistabbilixxu pagi differenti għal kategoriji ta' impjieg identiċi, skont jekk ikunux okkupati prinċipalment minn irġiel jew minn nisa.

64. Jiddispjaċih mill-fatt li, minkejja l-leġiżlazzjoni eżistenti li tintegra l-prinċipju ta' paga ugwali għall-ħaddiema rġiel u nisa għal xogħol ugwali jew xogħol ta' valur ugwali, xorta għad hemm differenza bejn il-pagi tal-irġiel u n-nisa u diskrepanza saħansitra ikbar fil-pensjonijiet bejn is-sessi; jistieden lill-Kummissjoni, lill-Istati Membri u lis-sħab soċjali jindirizzaw l-isfida tad-diskrepanza fil-pagi u fil-pensjonijiet tal-irġiel u n-nisa;

65. Jinsab imħasseb biż-żieda fir-rata ta' faqar u bil-fatt li l-ommijiet waħedhom, in-nisa żgħażagħ u n-nisa anzjani huma dawk milquta b'mod partikolari mill-faqar; jirrimarka li t-tnaqqis tal-livelli tal-faqar b'20 miljun ruħ sal-2020 jista' jintlaħaq permezz ta' politiki kontra l-faqar u ta' xogħol attiv imsejsa fuq l-integrazzjoni tal-perspettiva tal-ġeneri ffukata primarjament fuq it-tkattir u l-appoġġ tal-parteċipazzjoni tan-nisa fis-suq tax-xogħol; Jinnota li l-faqar għadu jiġi mkejjel fuq l-introjtu akkumulat tal-unità domestika, liema prattika tassumi li l-membri kollha tal-unità domestika jaqilgħu l-istess u jqassmu r-riżorsi b'mod indaqs; jitlob drittijiet individwalizzati u kalkoli bbażati fuq l-introjti individwali bl-għan li jinkixef il-kobor veru tal-faqar fost in-nisa;

66. Ifakkar fir-rwol importanti kemm tas-servizzi pubbliċi ta' kwalità fil-kisba tal-ugwaljanza bejn is-sessi, kif ukoll tas-sistemi ta' taxxa u ta' benefiċċji ħielsa minn diżinċentivi għal dawk li jirrapreżentaw it-tieni sors ta' dħul milli jaħdmu jew milli jaħdmu aktar, peress li dan jista' jtejjeb il-parteċipazzjoni tan-nisa fis-suq tax-xogħol;

67. Itenni t-talba tiegħu lill-Kunsill biex jiżgura l-adozzjoni rapida tad-direttiva dwar il-bilanċ bejn is-sessi fost id-diretturi mhux eżekuttivi tal-kumpaniji elenkati fil-borża, bħala l-ewwel pass importanti lejn ir-rappreżentanza ugwali kemm fis-settur pubbliku u kemm f'dak privat;

Nimmodernizzaw is-sistemi tat-taxxa

68. Jistieden lill-Kummissjoni u lill-Istati Membri jikkoreġu l-inugwaljanzi interpersonali eċċessivi billi jappoġġjaw u jinkoraġġixxu il-forom ta' investiment l-aktar produttivi; ifakkar li għall-dak il-fini, il-politiki dwar it-tassazzjoni huma kruċjali u li ħafna Stati Membri jeħtieġu riforma tat-taxxa profonda; jistieden lill-Kummissjoni twettaq monitoraġġ, tagħti pariri, tippromwovi u tħejji parametri referenzjarji fid-dawl tas-Semestru Ewropew;

69. Jistieden lill-Kummissjoni u lill-Istati Membri jieħdu azzjonijiet reali kontra l-evitar u l-frodi tat-taxxa bħala mezz importanti biex jitnaqqsu l-inugwaljanzi ekonomiċi u biex jitjieb il-ġbir tal-introjtu mit-taxxi fl-Istati Membri;

70. Jistieden lill-Kummissjoni tħeġġeġ riformi tal-politiki tat-tassazzjoni tal-Istati Membri biex jiġu żgurati baġits pubbliċi adegwati għas-servizzi soċjali, tas-saħħa, tal-akkomodazzjoni, tal-impjieg u tal-edukazzjoni; jemmen li dan jenħtieġ li jinvolvi wkoll l-indirizzar tal-korruzzjoni fl-amministrazzjoni pubblika u tal-inugwaljanza fil-ġid, inkluż permezz ta' distribuzzjoni mill-ġdid tal-konċentrazzjoni eċċessiva tal-ġid, peress li dan huwa essenzjali sabiex l-inugwaljanza ma tiġix aggravata f'ħafna Stati Membri; jenfasizza barra minn hekk li hemm bżonn ta' miżuri f'oqsma bħall-finanzjalizzazzjoni tal-ekonomija u koordinazzjoni, approssimazzjoni u armonizzazzjoni ulterjuri, fejn applikabbli, tal-politika tat-taxxa, kif ukoll miżuri kontra r-rifuġji fiskali, il-frodi u l-evażjoni tat-taxxa, miżuri biex jiġi indirizzat ix-xogħol mhux iddikjarat, u miżuri għall-ottimizzazzjoni tat-taħlita ta' taxxi u l-piż rispettiv ta' bħala sehem tad-dħul mit-taxxi ta' Stat Membru mid-dħul minn taxxi bbażati fuq ix-xogħol u fuq il-ġid;

o

o o

71. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.

(1) ĠU C 236 E, 12.8.2011, p. 57.

(2) Testi adottati, P8_TA(2017)0260.

(3) Testi adottati, P8_TA(2017)0073.

(4) Testi adottati, P8_TA(2017)0010.

(5) Testi adottati, P8_TA(2016)0317.

(6) Testi adottati, P8_TA(2016)0136.

(7) ĠU C 366, 27.10.2017, p. 19.

(8) ĠU C 482, 23.12.2016, p. 141.

(9) ĠU C 75, 26.2.2016, p. 130.

(10) ĠU C 65, 19.2.2016, p. 68.

(11) ĠU C 153 E, 31.5.2013, p. 57.

(12) ĠU C 199 E, 7.7.2012, p. 77.

(13) ĠU C 199 E, 7.7.2012, p. 25.

(14) ĠU C 70 E, 8.3.2012, p. 8.

(15) ĠU C 9 E, 15.1.2010, p. 11.

(16) ĠU C 170, 5.6.2014, p. 23

(17) ĠU C 248, 25.8.2011, p. 130.

(18) ĠU C 318, 23.12.2009, p. 52.

(19) ĠU C 166, 7.6.2011, p. 18.

(20) http://ec.europa.eu/social/BlobServlet?docId=13608&langId=mt

(21) Opinjoni tal-Kumitat tal-Protezzjoni Soċjali indirizzata lill-Kunsill, il-Kunsill tal-Unjoni Ewropea, 6491/11, SOC 124, 15 ta' Frar 2011.

(22) Kummissjoni Ewropea, Dokument Istituzzjonali 025, Mejju 2016.

(23) Awturi: Jonathan D. Ostry, Andrew Berg u Charalambos G. Tsangarides.

(24) Awturi: Andrew Berg u Jonathan D. Ostry.

(25) Eurostat, http://ec.europa.eu/eurostat/statistics-explained/index.php/Income_distribution_statistics

(26) FMI (2017) “IMF Working Paper WP 17/76: Inequality Overhang” (Dokument ta' Ħidma tal-FMI WP 17/76: Il-Problemi tal-Inugwaljanzi). Awturi: Francesco Grigoli u Adrian Robles, Washington, D.C.: Fond Monetarju Internazzjonali.

(27) FMI (2015), “Causes and Consequences of Income Inequality: A Global Perspective” (Kawżi u Konsegwenzi tal-Inugwaljanzi fl-Introjtu: Perspettiva Globali). Nota ta' Diskussjoni tal-Persunal SDN/15/13 Washington, D.C.: Fond Monetarju Internazzjonali. http://www.imf.org/external/pubs/ft/sdn/2015/sdn1513.pdf

(28) OECD (2015), “In it Together: Why Less Inequality Benefits All” (Flimkien: Għaliex it-tnaqqis fl-inugwaljanzi huwa ta' benefiċċju għal kulħadd), Pariġi: OECD Publishing.

(29) L-Eurostat: http://ec.europa.eu/eurostat/statistics-explained/images/f/f8/People_at_risk_of_poverty_or_social_exclusion%2C_EU-27_and_EU-28%2C_2005-2015.JPG

(30) OECD 2015 “In it together: Why less inequality benefits all” (Flimkien: Għaliex it-tnaqqis fl-inugwaljanzi huwa ta' benefiċċju għal kulħadd), p. 67.

(31) Eurofound (2017), “Social mobility in the EU” (Il-mobilità soċjali fl-UE), Luxembourg: Uffiċċju tal-Pubblikazzjonijiet tal-Unjoni Ewropea

(32) https://www.eurofound.europa.eu/sites/default/files/ef_publication/field_ef_document/ef1461en.pdf

(33) “Inequality and mental illness” (L-inugwaljanza u l-mard mentali), R. Wilkinson u K. Pickett, Departiment tax-Xjenzi tas-Saħħa, Università ta' York, UK; Pubblikazzjoni online fil-25 ta' Mejju 2017; S2215-0366(17)30206-7

(34) COREPER I, "Introjtu adegwat wara l-irtirar fil-kuntest ta' soċjetajiet li qed jixjieħu – Abbozz ta' Konklużjonijiet tal-Kunsill, 12352/15: http://data.consilium.europa.eu/doc/document/ST-12352-2015-INIT/mt/pdf

(35) Eurofound (2017) “Income inequalities and employment patterns in Europe before and after the Great Recession” (Inugwaljanzi fl-introjtu u mudelli ta' impjiegi fl-Ewropa qabel u wara r-Reċessjoni l-Kbira).

(36) OECD (2015), “In it together: Why less inequality benefits all” (Flimkien: Għaliex it-tnaqqis fl-inugwaljanzi huwa ta' benefiċċju għal kulħadd), Pariġi: OECD Publishing.

(37) B'konformità mal-Artikolu 51 tal-Karta tad-Drittijiet Fundamentali tal-Unjoni Ewropea.